
	1.
	Noteikumu projekts
21. Izglītības iestādes vadītāja mēnešalgu saskaņā ar šo noteikumu 5., 6. un 7. punktu katru gadu nosaka:
	Priekšlikums
Tieslietu ministrijā ir izskatīts Izglītības un zinātnes ministrijas sagatavotais Ministru kabineta noteikumu projekts “Pedagogu darba samaksas noteikumi” (turpmāk – projekts) un par to izsakām šādus priekšlikumus.
Projekta 21. punktu piedāvājam izvērtēt un precizēt līdzīgi citām šāda veida normām, piemēram, projekta 3. punktam. Tādējādi piedāvājam neveidot izvērstu regulējumu, bet paredzēt, ka mēnešalgu nosaka izglītības iestādes dibinātājs. Vienlaicīgi norādām, ka minētā norma šobrīd atrodas projekta 4.1. apakšnodaļā “Darba samaksa”, lai gan projekta 4.2. apakšnodaļa “Mēnešalga” būtu paredzēta šāda veida regulējumam.
Piedāvātā redakcija
-
	Uldis Rudziks (TM)

	2.
	Noteikumu projekts
49. Šo noteikumu 14. un 15. punkts ir spēkā līdz 2028. gada 31. augustam.
	Priekšlikums
Projekta 14., 15. un 49. punktu piedāvājam savstarpēji saskaņot atbilstoši normatīvo aktu izstrādes prasībām par pārejas noteikumu veidošanu. Proti, ja projekta 14. un 15. punktam ir paredzēta piemērošana noteiktā laika periodā līdz 2028.gada 31.augustam, tas ir uzskatāms par pārejas regulējumu, projekta pamattekstā svītrojams un iekļaujams projekta nodaļā “Noslēguma jautājumi”. Vienlaicīgi norādām, ka projekta anotācijā netiek sniegts skaidrojums, kāds regulējums tiks piemērots projekta 14. un 15. punktā uzskaitītajiem pedagogiem par papildu slodzi pēc 2028. gada 31. augusta.
Piedāvātā redakcija
-
	Uldis Rudziks (TM)

	3.
	Noteikumu projekts
51. Šo noteikumu 1. pielikuma 1. tabulas 3., 4., 5., 7. punktu attiecībā uz pedagoga palīgu, 9. un 10. punktu piemēro no 2027. gada 1. septembra.  Līdz 2027. gada 31. augustam šo noteikumu 1. pielikuma 1. tabulas 3., 4., 5., 9. un 10. punktā minēto pedagogu un pedagoga palīga mēnešalgas likmi un darba slodzi nosaka, ievērojot Ministru kabineta 2016. gada 5. jūlija noteikumos Nr. 445 "Pedagogu darba samaksas noteikumi" noteikto zemāko mēneša darba algas likmi un darba slodzi, kas atbilst vienai mēneša darba algas likmei. Šo noteikumu 1. pielikuma 1. tabulas 10. ierakstā minētajiem pedagogiem no 2027. gada 1. septembra līdz 2028. gada 31. augustam darba slodze ir 35 stundas nedēļā jeb 1540 stundas gadā.
	Priekšlikums
Projekta 51. punktu piedāvājam precizēt un neveidot tajā atsauci uz Ministru kabineta 2016. gada 5. jūlija noteikumiem Nr.445 "Pedagogu darba samaksas noteikumi", kuri ar projekta pieņemšanu atbilstoši projekta 52. punktam zaudēs spēku. Vēršam uzmanību, ka gadījumā, ja noteiktā laika periodā nepieciešams saglabāt šobrīd spēkā esošo regulējumu, tas jāizsaka izvērstā veidā ar vienu vai vairākiem pārejas regulējuma punktiem, bez atsauces uz spēku zaudējušiem noteikumiem.

-
	Uldis Rudziks (TM)



